Vlootsoldaat glo by vier gevegte betrokke voor dood | Maroela Media
Blayne Shepard (23), sy broer Kyle (25), Andries van der Merwe (23) en Dustin van Wyk (23) word daarvan beskuldig dat hulle Williams op 23 Maart verlede jaar ná 'n Superrugby-wedstryd tussen die Haaie en die Melbourne Rebels op Kings Park in Durban vermoor het.
"Ek het nie gesien hoe die oorledene geval het nie, maar ek het gesien hoe die beskuldigde hom geskop het terwyl hy gelê het," het Timothy Crichton Maandag getuig. Crichton het glo vroeër die aand 'n woordewisseling met Williams gehad. Williams het Crichton glo gevloek toe hy nie vir hom 'n sigaret wou gee nie.
Volgens Crichton was Williams kort hierna met 'n ander man, Grant Cramer, in 'n geveg betrokke. Cramer, 'n vriend van Blayne Shepard, is aanvanklik van aanranding aangekla maar die aanklagte is later teruggetrek en Cramer het 'n staatsgetuie geword.
Crichton sê Cramer het Williams om die nek gegryp en dat Williams geval het. "Ek kan onthou dat die oorledene eerste geslaan het."
Hy sê 'n paramedikus het Williams behandel. "Ek kan onthou dat die oorledene opgestaan het." Hy het glo hierna gesien dat Williams en Blayne in 'n woordewisseling betrokke was.
"Ek het gesien Williams se lippe beweeg en hulle het begin baklei. Ek het gesien hoe beskuldigde nommer twee aan beskuldigde nommer een en nog 'n persoon vasgehou het en hard geskop het."
Crichton het aan die hof gewys hoe Blayne op Williams getrap het. "Ek het beskuldigde nommer vier gesien. Hy het 'n stuk sementblok opgetel. Ek het nie gesien wat hy met dit gedoen het nie. Ek het weggekyk."
Die hof het vroeër gehoor dat Williams moontlik die aand by tot soveel as vier gevegte betrokke was. Die verhoor duur voort.
Julle lewe is weggegooi omdat julle arrogant en verwaand was. En kyk nou. Soveel lewens verwoes.
"Blayne Shepard het 'n voormalige vlootsoldaat in die Royal Marines glo geskop voor hy 'n vriend 'n 'high five' gegee het op 23 Maart verlede jaar na 'n Superrugby-wedstryd tussen die Haaie en die Melbourne Rebels op Kings Park in Durban"